Министарство привреде Србије је, за потребе ефикасне и транспарентне реализације Програмa подршке малим предузећима за набавку опреме у 2022. развило Софтверски систем који подржава све процесе који укључују:

* Пријем и обраду Захтева потенцијалних корисника у електронском облику које врши овлашћена особа банке/лизинг компаније коришћењем одговарајуће веб апликације која је саставни део софтверског система Министарства;
* Проверу и оверу Захтева од стране особе овлашћене за проверу комплетности Захтева пре електронске доставе на комисију Министарства;
* Комисијско одлучивање и аутоматско генерисање свих потребних докумената за Захтеве у свим могућим статусима;
* Уговарање и евидентирање пласмана средстава и почетка реализације уговора са корисницима;
* Праћење реализације уговора са корисницима и евидентирање свих евентуалних промена у току реализације уговора;
* Контролисање и евидентирање испуњавање обавеза од стране корисника кроз контроле прописане правилима самог Програма.

Информациони систем је постављен на сервере Министарства привреде у оквиру мреже државних органа Републике Србије у складу са свим правилима везаним за безбедност и поузданост ИС државних органа.

Софтверске апликације ИС Министарства су опремљене алатима који омогућују аутоматско преузимање података од других државних органа (АПР, Пореска управа, ЦРОСО) чиме се максимално убрзава обрада Захтева и смањује могућност било какве грешке приликом обраде захтева и обављања осталих активности у току реализације.

Софтверски систем је веб оријентисан, па самим тим не захтева никакве видове интеграције са информационим системима банака, ни Развојне агенције Србије, нити инсталацију посебних софтверских апликација на рачунаре у банкама и РАС.

Кориснички интерфејс свих апликација је интуитиван и прати логику процеса и позитивну праксу развијену кроз реализацију Програма у претходним годинама.

Министарство је заједно са извођачем информационог система обезбедило потребну кратку обуку за службенике које одреди банка/лизинг компанија, као и кориснике РАС. Обезбеђена је и стална техничка подршка корисника система.